**Picături de Martini Rosso**

*Gabriel Mircea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poezia este o buclă mătăsoasă şi parfumată

atârnată de un cer în asfinţit, străjuit de nori sângerii

lanţ cu zale fierbinţi

dureroase în unicitatea fiecăreia

turn de fildeş zidit din oglinzi absolute

nebune fiorduri de albastru-ngheţat

arc contorsionat al unui orologiu de bronz

stricat de nebuneasca mişcare aleatorie a timpului

un cerc strivit

o figura diformă dispărând într-o ultimă zvâcnire a inutilităţii

o gură cu buze uşor umede

perfecte

încordate de atâta aşteptare

altar pe care ard lumânările învinse

cărare desenată

spre pivniţa dezamăgirilor unde

neaua împlinirilor naşte cenuşa vremelniciei simţirilor

este picătura de roşu în oceanul de negru.

pata de lumina aruncata in obrazul intunericului

sfidarea adusa eternitatii si coloana vertebrala a efemerului

aşa ii şoptea suav

dar timid

la ureche

paingul de catifea

moliei virgine

proaspăt sosite

in Absurdistan